CELEX: 52018DP0385
Language: da
Date: 2018-10-23 00:00:00
Title: Europa-Parlamentets afgørelse af 23. oktober 2018 om anmodning om stillingtagen til Alfonso Luigi Marras privilegier og immuniteter (2018/2058(IMM))

16.10.2020   
            
            
               DA
            
            
               Den Europæiske Unions Tidende
            
            
               C 345/98
            
         
      P8_TA(2018)0385
      Stillingtagen til Alfonso Luigi Marras privilegier og immuniteter
      Europa-Parlamentets afgørelse af 23. oktober 2018 om anmodning om stillingtagen til Alfonso Luigi Marras privilegier og immuniteter (2018/2058(IMM))
      (2020/C 345/17)
      
         Europa-Parlamentet,
      
                  —
               
               
                  der henviser til anmodning af 7. marts 2018 om stillingtagen til Alfonso Luigi Marras privilegier og immuniteter, som er fremsendt af appelretten (Corte d'Appello) i Napoli (Italien) i forbindelse med nogle verserende sager mod ham (henholdsvis nr. 4831/2015 RG og 4832/2015 RG), og hvorom der blev givet meddelelse på plenarmødet den 17. april 2018,
               
            
                  —
               
               
                  der har hørt Alfonso Luigi Marra, jf. forretningsordenens artikel 9, stk. 6,
               
            
                  —
               
               
                  der henviser til artikel 8 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
               
            
                  —
               
               
                  der henviser til de domme, som Den Europæiske Unions Domstol har afsagt den 12. maj 1964, den 10. juli 1986, den 15. og 21. oktober 2008, den 19. marts 2010, den 6. september 2011 og den 17. januar 2013 (1),
               
            
                  —
               
               
                  der henviser til sin beslutning af 11. juni 2002 om parlamentarisk immunitet for italienske medlemmer af Europa-Parlamentet og de italienske myndigheders praksis på området (2),
               
            
                  —
               
               
                  der henviser til forretningsordenens artikel 5, stk. 2, og artikel 9, stk. 14,
               
            
                  —
               
               
                  der henviser til betænkning fra Retsudvalget (A8-0325/2018),
               
            
                  A.
               
               
                  der henviser til, at Alfonso Luigi Marra var medlem af Europa-Parlamentet fra den 21. juli 1994 til den 19. juli 1999;
               
            
                  B.
               
               
                  der henviser til, at der blev indledt to retssager mod Marra i forbindelse med nogle angiveligt ærekrænkende udtalelser, som han havde fremsat i en brochure af 19. september 1996, dvs. da han var medlem af Europa-Parlamentet; der henviser til, at Marra blev dømt til at betale erstatning til de forurettede parter, både i første instans (domme af 17. og 22. februar 2000) og i anden instans (domme af 6. marts 2002); der henviser til, at den italienske højesteret (Corte di Cassazione) på begæring af Marra ved afgørelser af 20. februar 2007 forelagde sagen for Domstolen til præjudiciel afgørelse vedrørende fortolkningen af fællesskabsreglerne om immunitet for medlemmerne af Europa-Parlamentet;
               
            
                  C.
               
               
                  der henviser til, at Parlamentet i mellemtiden havde vedtaget sin beslutning af 11. juni 2002 om parlamentarisk immunitet for italienske medlemmer af Europa-Parlamentet og de italienske myndigheders praksis på området; der henviser til, at Parlamentet ved den lejlighed indtog den holdning, at sagen vedrørende Alfonso Luigi Marra umiddelbart syntes at være omfattet af absolut immunitet, at de kompetente domstole burde anmodes om at sende Parlamentet den dokumentation, der er nødvendig for at kunne afgøre, om de pågældende sager faktisk er omfattet af absolut immunitet, jf. artikel 8 i protokol nr. 7, og at de kompetente domstole burde opfordres til at udsætte retsforfølgningen og afvente en endelig afgørelse fra Parlamentet; der henviser til, at det fremgik af kendelserne om forelæggelse for Domstolen, at den pågældende beslutning ikke var nået frem til de italienske domstole;
               
            
                  D.
               
               
                  der henviser til, at Domstolen i forbindelse med de ovennævnte præjudicielle forelæggelser fastslog, at når der er anlagt en sag mod et medlem af Europa-Parlamentet ved en national ret, og denne er oplyst om, at det pågældende medlem af Parlamentet har indledt en procedure om beskyttelse af privilegier og immuniteter i henhold til Parlamentets forretningsorden, skal den nationale ret udsætte sagen og anmode Parlamentet om, at det afgiver sin udtalelse snarest muligt (3);
               
            
                  E.
               
               
                  der henviser til, at den italienske højesteret i forlængelse af Domstolens afgørelse ved domme af 10. december 2009 hjemviste sagen til appelretten i Napoli, så denne kunne træffe afgørelse om Marras sag i lyset af såvel Parlamentets beslutning af 11. juni 2002 som Domstolens relevante praksis; der henviser til, at appelretten ved dom af 5. december 2012 uden at udsætte sagen og anmode Parlamentet om en udtalelse stadfæstede sine tidligere domme, hvorved Marra var blevet dømt til at betale erstatning til de forurettede parter; der henviser til, at den italienske højesteret ved domme af 30. april 2015 ophævede appelrettens afgørelser og hjemviste sagen til appelretten, så den kunne udsætte sagen og anmode Parlamentet om en udtalelse; der henviser til, at appelretten i Napoli faktisk besluttede at udsætte sagen og ved skrivelse af 27. januar 2018 at høre Europa-Parlamentet angående Alfonso Luigi Marras privilegier og immuniteter;
               
            
                  F.
               
               
                  der henviser til, at artikel 8 og 9 i protokol nr. 7 vedrørende Den Europæiske Unions privilegier og immuniteter gensidigt udelukker hinanden (4); der henviser til, at den foreliggende sag kun vedrører nogle angiveligt diskriminerende meningstilkendegivelser fra et medlem af Europa-Parlamentet; der henviser til, at det derfor giver sig selv, at det kun er artikel 8, der finder anvendelse;
               
            
                  G.
               
               
                  der henviser til, at det fastslås i artikel 8 i protokol nr. 7, at Europa-Parlamentets medlemmer hverken kan eftersøges, tilbageholdes eller retsligt forfølges på grund af meningstilkendegivelser eller stemmeafgivelser under udøvelsen af deres hverv; der henviser til, at en sådan immunitet må anses for en absolut immunitet, som forhindrer enhver form for retsforfølgning på grund af meningstilkendegivelser eller stemmeafgivelser under udøvelsen af parlamentariske hverv, da den har til formål at beskytte Europa-Parlamentets medlemmers ytringsfrihed og uafhængighed (5);
               
            
                  H.
               
               
                  der henviser til, at Domstolen har fastslået, at en meningstilkendegivelse for at være omfattet af immuniteten skal være fremsat af et medlem af Europa-Parlamentet under udøvelsen af hans hverv, hvilket således forudsætter, at der foreligger en forbindelse mellem den udtrykte meningstilkendegivelse og det parlamentariske hverv; der henviser til, at der skal foreligge en direkte og klar forbindelse (6); der henviser til, at selv om de angiveligt ærekrænkende udtalelser blev fremsat mellem 1996 og 2001 og dermed forud for dommen i Patriciello-sagen fra 2011, forholder det sig ikke desto mindre således, at de italienske domstole har anmodet om en udtalelse fra Retsudvalget i 2018, dvs. efter at den pågældende retspraksis blev etableret;
               
            
                  I.
               
               
                  der henviser til, at de faktiske omstændigheder i sagen som fastlagt i de dokumenter, der er forelagt Retsudvalget og under høringen i udvalget, viser, at Marras udtalelser ikke har nogen direkte og klar forbindelse med hans parlamentariske hverv;
               
            
                  J.
               
               
                  der henviser til, at Alfonso Luigi Marra derfor ikke kan anses for at have udøvet sit hverv som medlem af Europa-Parlamentet i forbindelse med sine meningstilkendegivelser i den foreliggende sag;
               
            
               
                  1.
               
               
                  mener, at Alfonso Luigi Marras meningstilkendegivelser ikke er omfattet af den parlamentariske immunitet som omhandlet i artikel 8 i protokol nr. 7;
               
            
               
                  2.
               
               
                  pålægger sin formand straks at sende denne afgørelse og det kompetente udvalgs betænkning til Den Italienske Republiks kompetente myndighed og Alfonso Luigi Marra.
               
            
         (1)  Domstolens dom af 12. maj 1964, Wagner mod Fohrmann og Krier, 101/63, ECLI:EU:C:1964:28; Domstolens dom af 10. juli 1986, Wybot mod Faure m.fl., 149/85, ECLI:EU:C:1986:310; Rettens dom af 15. oktober 2008, Mote mod Parlamentet, T-345/05, ECLI:EU:T:2008:440; Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI:EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23.
      
         (2)  EUT C 261 E af 30.10.2003, s. 102.
      
         (3)  Forenede sager C-200/07 og C-201/07, Marra, jf. ovenfor, præmis 43.
      
         (4)  Forenede sager C-200/07 og C-201/07, Marra, jf. ovenfor, præmis 45.
      
         (5)  Forenede sager C-200/07 og C-201/07, Marra, jf. ovenfor, præmis 27.
      
         (6)  Sag C-163/10, Patriciello, jf. ovenfor, præmis 33 og 35.